በየመን ይኖሩ የነበሩ 168 ኢትዮጵያዊያን በራሳቸው ፍላጎት ወደ ሀገራቸው ተመለሱ
በየመን ይኖሩ የነበሩ 168 ኢትዮጵያዊያን በራሳቸው ፍላጎት ወደ ሀገራቸው መመለሳቸውን የውጭ ጉዳይ ሚኒስቴር አስታወቀ።በየመን ዋና ከተማ ሰንዓ እና በአካባቢው ለብዙ ዓመታት በስደት ላይ የነበሩ 168 ኢትዮጵያዊያን በዛሬው ዕለት በራሳቸው ፍላጎት ወደ አገራቸው ተመልሰዋል።በነገው ዕለትም 221 ኢትዮጵያዊያን ከየመን ወደ አዲስ አበባ ለመግባት በዝግጅት ላይ የሚገኙ መሆኑ ነው የተገለፀው።ባለፈው ሳምንት በሳኡዲ አረቢያ በተለያየ ምክንያት ታስረው የነበሩ 368 ኢትዮጵያውያን ወደ አገራቸው እንዲመለሱ መደረጉ ይታወሳል።መንግስት ስደተኞቹ ካሉባቸው ሀገራት መንግስታት እና ከዓለም አቀፍ የፍልሰት ድርጅት ጋር በመተባበር ዜጎች በሰላም ወደ ሀገራቸው እንዲመለሱ ባደረገው ስምምነት መሰረት በቀጣይም በተለያዩ ምክንያቶች ችግር ያጋጠማቸውን ዜጎች ወደ አገራቸው የመመለሱን ስራ ተጠናክሮ የሚቀጥል መሆኑ ነው የተገለፀው። (ምንጭ : የውጭ ጉዳይ ሚኒስቴር ቃል አቀባይ ጽህፈት ቤት)  